**Y CORFF LLYWODRAETHOL (CLl)**

**Beth yw’r Corff Llywodraethol?**

Y Corff Llywodraethol yw corff deddfu goruchaf yr Eglwys yng Nghymru, sef yn fras 'senedd' yr Eglwys yng Nghymru, ac mae’n cymharu â Synod Cyffredinol Eglwys Loegr.  
  
Y Corff Llywodraethol sy’n gyfrifol am benderfyniadau sy'n effeithio ar Ffydd, Trefn ac Addoliad yr Eglwys. Mae ganddo bwerau i wneud rheoliadau hefyd ar gyfer rheolaeth gyffredinol a llywodraeth dda yr Eglwys, a'i heiddo a’i materion.

**Pwy yw aelodau’r Corff Llywodraethol?**

Mae’r Corff Llywodraethol yn cynnwys 143 o aelodau yn gyffredinol, a hynny ar ffurf tri ‘thŷ’:

* Mainc yr Esgobion
* Tŷ’r Clerigion, sy'n cynnwys rhai aelodau ex-officio a chlerigion wedi eu hethol gan aelodau clerigol pob Cynhadledd Esgobaethol yn y Dalaith
* Tŷ’r Lleygwyr, sy'n cynnwys rhai aelodau ex-officio ac aelodau etholedig gan aelodau lleyg pob Cynhadledd Esgobaethol yn y Dalaith. Mae'r broses etholiadol yn Esgobaeth Tyddewi yn sicrhau, lle bynnag y bo modd, bod y tair archddiaconiaeth yn cael eu cynrychioli'n deg ac yn wastad yn ei haelodaeth leyg.

**Pwy sy'n gymwys i fod yn aelod o'r Corff Llywodraethol?**

* Clerigion yr Eglwys yng Nghymru dan 70 oed
* Cymunwyr lleyg dros 18 oed ac o dan 75 oed sydd naill ai'n byw neu sydd wedi byw am gyfnod o 12 mis yn un o blwyfi’r Eglwys yng Nghymru ac nad ydynt yn perthyn i gorff crefyddol nad yw ei hun mewn cymundeb â'r Eglwys yng Nghymru.
* Nid yw Clerigion sy’n gyflogedig yn llawn amser gan Gorff y Cynrychiolwyr neu Fwrdd Cyllid Esgobaethol nac unrhyw leygwr sy’n gyflogedig gan Gorff y Cynrychiolwyr neu Fwrdd Cyllid Esgobaethol yn gymwys i fod yn aelodau.

**Beth yw'r cymwysterau i fod yn aelod o’r Corff Llywodraethol?**

Nid oes gofynion ffurfiol y tu hwnt i'r cymhwysedd aelodaeth a restrir uchod, ond gan fod gorchwyl y Corff Llywodraethol yn cwmpasu agenda eang iawn yn amrywio o lywodraethu'r Eglwys, litwrgi ac athrawiaeth, i faterion yn ymwneud â phryder cymdeithasol, mae angen aelodau sydd ag amrywiaeth eang o ddiddordebau a phrofiad er mwyn i'r Corff Llywodraethu gynrychioli barn yr Eglwys yn ei chyfanrwydd, mae'n bwysig y gall aelodau adlewyrchu barn eu heglwysi lleol yn ogystal ag adrodd yn ôl iddyn nhw am waith y Corff Llywodraethol.

**Beth yw'r ymrwymiad amser a ddisgwylir gan aelodau o'r Corff Llywodraethol?**Tair blynedd yw cyfnod y swydd ar gyfer aelodau etholedig, enwebedig a chyfetholedig, ond gallai’r cyfnod hwn gael ei adnewyddu.

Fel arfer mae'r Corff Llywodraethol yn cyfarfod ddwywaith y flwyddyn, ym mis Ebrill ac ym mis Medi. Mae'r cyfarfodydd yn para am 24 awr fel arfer, o amser cinio diwrnod 1 i amser cinio diwrnod 2, felly mae gofyniad i aros dros nos.  
  
Fel arfer, cynhelir cyfarfod mis Ebrill yng Nghaerdydd a chyfarfod mis Medi mewn lleoliad arall, fel Llanbedr Pont Steffan, ond mae’n bosibl y gellir defnyddio lleoliadau eraill.

Mae aelodau'r Corff Llywodraethol hefyd yn aelodau o’r Gynhadledd Esgobaethol a gynhelir ar y dydd Sadwrn cyntaf ym mis Hydref, ac mae’r Gynhadledd Esgobaethol yn ymrwymiad ddiwrnod llawn arall.

**A yw aelodau’r Corff Llywodraethol yn gallu hawlio treuliau?**  
Rôl wirfoddol yw aelodaeth o’r Corff Llywodraethol, fodd bynnag caniateir hawlio costau teithio rhesymol. Darperir prydau bwyd mewn cyfarfodydd, a threfnir llety dros nos a thelir amdano.  
  
**Sut y gallaf gael rhagor o wybodaeth am y Corff Llywodraethol?**

* Ar wefan yr Eglwys yng Nghymru:

<https://www.churchinwales.org.uk/cy/about-us/governing-body/>

* Yng Nghyfansoddiad yr Eglwys yng Nghymru:

<https://www.churchinwales.org.uk/cy/clergy-and-members/constitution/chapter-ii-governing-body/>

* Drwy gysylltu â Mr John Richfield yn y Swyddfa Daleithiol yng Nghaerdydd:

☎ 02920 348200

**📧** [johnrichfield@churchinwales.org.uk](mailto:johnrichfield@churchinwales.org.uk)

**Sut y gallaf ddod yn aelod o’r Corff Llywodraethol?**Cynhelir etholiadau i benodi aelodau etholedig lleyg a chlerigol o’r Corff Llywodraethol bob blwyddyn, a chynhelir pleidlais yn y Gynhadledd Esgobaethol ym mis Hydref. Rhaid i ymgeiswyr gael eu henwebu gan aelod o’r Gynhadledd Esgobaethol o’r un Archddiaconiaeth.

Ceir rhagor o wybodaeth ar wefan yr Esgobaeth:

<https://stdavids.churchinwales.org.uk/cy/clergy-and-members/elections/>

Neu cysylltwch â Swyddfa Esgobaeth Tyddewi:

☎ 01267 236145

**📧** elections.stdavids@churchinwales.org.uk